****

**Az Arany János Református Gimnázium,**

**Technikum és Kollégium**

**Kistérségi Idegen Nyelvi Versenyt hirdet angol és német nyelvből**

**A verseny célja**

Gyermekbarát, a tanulók életkori sajátosságaihoz alkalmazkodó, érdeklődésükre számot tartó feladatokon keresztül az idegen nyelvi kompetenciák fejlesztése. A tanulók célnyelvi információk kezelésével, értelmezésével és alkalmazásával kapcsolatos képességeinek fejlesztése, az angol és német nyelv tudatos és igényes használatára nevelő, a tanulók élethelyzeteiben előforduló, motiváló feladatokkal. Kommunikációs kultúrájuk fejlesztése és az információcsere elősegítése. Sikerélményt nyújtó megmérettetési lehetőség és versenyrutin megszerzésének biztosítása a tanulók számára.

**A verseny résztvevői**

A versenyen az általános iskolák 5-6. és 7-8. osztályos tanulói, valamint a középiskolák azonos korosztályú diákjai vehetnek részt.

**A verseny kategóriái és korcsoportjai**

**Egyéni** kategória angol és német nyelvből:

5-6. osztály (Iskolánként maximum 4-4 fő jelentkezését várjuk.)

7-8. osztály (Iskolánként maximum 4-4 fő jelentkezését várjuk.)

**Csapat** (4 fő) kategória angol és német nyelvből:

5-6. osztály (Iskolánként maximum 2-2 csapat jelentkezését várjuk.)

7-8. osztály (Iskolánként maximum 2-2 csapat jelentkezését várjuk.)

*A lebonyolítás rendje miatt egy tanuló csak egy kategóriában (egyéni vagy csapat) indulhat.*

**A verseny témája, ismeretanyaga, felkészüléshez felhasználható irodalom**

A verseny anyaga mindkét korcsoport számára az angol, illetve német nyelvi kerettantervek adott évfolyamokra vonatkozó tartalmaira épül. Feladattípusai nem térnek el az iskolarendszerű nyelvoktatásban széles körben alkalmazott tankönyvek feladattípusaitól.

**Szintjei:**

5-6. osztály: Kezdő = A1 a [Közös Európai Referenciakeret (KER)](http://www.cambridgeenglish.org/exams/cefr/) szintezés szerint.

7-8. osztály: Alapfok = A2 a [Közös Európai Referenciakeret (KER)](http://www.cambridgeenglish.org/exams/cefr/) szintezés szerint*.*

**A verseny formája**

A tanulók mindkét kategóriában és korcsoportban **írásbeli és szóbeli fordulón** vesznek részt. A szóbeli részhez **előzetes feladat** is tartozik.

Az **írásbeli fordulón** (60 perc) a tanulók a korcsoportjuknak és nyelvi szintjüknek megfelelő változatos, kommunikatív feladatokat oldanak meg. A feladatok elsősorban az olvasott szöveg értésének képességét, nyelvhelyességet, nyelvhasználatot, az idegen nyelvű komplex információk kezelésének képességét vizsgálják. A feladatok autentikus, a tanulók élethelyzeteiben előforduló tartalmakhoz, szituációkhoz vagy eseményekhez kötődnek. A csapatverseny feladattípusai hasonlóak az egyénihez, a megoldásukhoz azonban szükséges a csapattagok együttműködése.

A **szóbeli forduló** során (összesen 10 perc) a tanulók beszédprodukcióját, interaktív feladatokban alkalmazott kommunikációs stratégiáit, nyelvhasználatát vizsgáljuk változatos, a tanulók élethelyzeteiben előforduló tartalmak alapján. A beszédprodukció létrejöttét képi stimulus segíti a feladatvégzés során. A szóbeli fordulón **előzetes** és **helyben megoldandó feladatok** is szerepelnek.

**Előzetes feladatok a szóbeli fordulóhoz**

Egyéni kategória (mindkét korcsoportban):

Minden versenyző hozzon magával egy tárgyat (ha ez nem lehetséges, akkor a róla készült képet, vagy rajzot), és azt mutassa be minél ötletesebb módon maximum 2 (A1-es szinten) – 3 (A2-es szinten) percben.

Csapat kategória (mindkét korcsoportban):

Minden csapat közösen válasszon egy kiinduló mondatot (ez lehet saját gondolat vagy kérdés; idézet versből, meséből, egyéb irodalmi alkotásból, zeneszámból; egy bölcsmondás, szólás-közmondás vagy újságcikk, esetleg film címe stb.) Ebből kiindulva beszéljenek a csapattagok (mindkét korcsoportban) a témáról 1-1 (összesen 4) percig. Derüljön ki, mi a kapcsolatuk a kiinduló gondolattal.

A **helyben megoldandó feladatok** között az alábbi típusok szerepelhetnek:

Egyéni kategória A1-es szint:

* Különbségek keresése két kép között.
* Képsorozat elemei között lévő kapcsolat felismerése, az oda nem illő kép kiválasztása.
* Szituációs feladat: rövid reagálás kérdésre, kérésre, javaslatra, utasításra, stb.
* Egyszerű, kérdés-válaszon alapuló társalgás nagyon általános témákról.

Egyéni kategória A2-es szint:

* Különbségek keresése két kép között.
* Képek összehasonlítása, oda nem illő kép kiválasztása, indoklása.
* Események/történet mesélése képsorozat alapján.
* Szituációs feladat szerepkártyák alapján.
* Társalgás hétköznapi témákról kérdések segítségével.

Csapat kategória A1-es szint:

* Történet közös elmondása képsorozat alapján.
* Különbségek keresése két kép között.
* Kommunikációs feladat megoldása azonos témájú hasonló képek és irányító kérdések alapján.

Csapat kategória A2-es szint:

* Történet közös elmondása képsorozat alapján.
* Különbségek keresése két kép között.
* Hiányzó információ megszerzése információs kártyák alapján.

***A verseny időpontja:*** **2022. október 21.**

Kérjük a résztvevőket, hogy a megjelölt kezdési idő előtt legalább 30 perccel jelenjenek meg a verseny helyszínén.

***A verseny helyszíne:*** Arany János Református Gimnázium, Technikum és KollégiumNagykőrös, Hősök tere 6.

***A verseny részvételi költsége:*** Ingyenes

*A versenyzőket és kísérőiket megvendégeljük.*

***A nevezés módja***: Nevezni az aranyrefigimi@gmail.hu e-mail címen lehet a mellékelt nevezési lapon.

***Nevezési határidő:*** **2022. szeptember 26.**

***A verseny díjazása:***

* A tanulók teljesítményének értékelése korcsoportonként történik.
* A résztvevők közül az 1-3. helyezést elért tanuló, illetve csapat részesül értékes könyv-/tárgyjutalomban. Minden résztvevő emléklapot kap.
* Különdíjak.

***A szervezők elérhetősége:***

Sági Monika (munkaközösség-vezető), sagimonika01@gmail.com

Bartusné Tóth Nóra (szaktanár) noratoth76@gmail.com

Arany János Református Gimnázium, Technikum és Kollégium

Nagykőrös, Hősök tere 6.

Telefon: (53) 351-899

***Szeretettel várjuk a versenyezni kívánó diákokat felkészítőikkel együtt!***